b'\n_START_ARTICLE_\nBengalijos navabai\n_START_SECTION_\nRaida\n_START_PARAGRAPH_\n1576 m. Bengalijos sultonatas buvo prijungtas prie Mogol\xc5\xb3 imperijos, ir paverstas viena i\xc5\xa1 12 jos provincij\xc5\xb3 - subahu. 1595 m. jo sostine tapo Rad\xc5\xbemahalis, pastatytas visi\xc5\xa1kai naujoje vietoje \xc4\xaf \xc5\xa1iaur\xc4\x99 nuo istorin\xc4\x97s Bengalijos sostin\xc4\x97s Gauro. Per vis\xc4\x85 XVII a. Bengalijos navabai buvo skiriami centrin\xc4\x97s Mogol\xc5\xb3 vyriausyb\xc4\x97s._NEWLINE_1608 m. navabas Islam Chanas perk\xc4\x97l\xc4\x97 sostin\xc4\x99 \xc4\xaf D\xc5\xbeahangirnagar\xc4\x85 (dabartin\xc4\x99 Dak\xc4\x85), taip siekdamas sutramdyti pietry\xc4\x8di\xc5\xb3 Bengalijoje u\xc5\xbe nepriklausomyb\xc4\x99 kovojusius vietos kunigaik\xc5\xa1tukus (bara bhujanus) ir labiau kontroliuoti prekyb\xc4\x85 su Portugalija ir Arakanu. Taip Daka i\xc5\xa1liko sostine iki pat 1704 m., i\xc5\xa1skyrus \xc5\xa0ah \xc5\xa0ud\xc5\xbea vie\xc5\xa1patavimo laikotarp\xc4\xaf (1639-1660), kuomet laikinai sostin\xc4\x97 v\xc4\x97l perkelta \xc4\xaf Rad\xc5\xbemahal\xc4\xaf ir labai i\xc5\xa1puo\xc5\xa1ta. Nuo XVIII a. navabai rezidavo Mur\xc5\xa1idabade.  _NEWLINE_Mogol\xc5\xb3 imperijos laikais kra\xc5\xa1te klest\xc4\x97jo amatai ir prekyba, o Bengalija tapo imperijos turtingiausia teritorija. 1717 m. Bengalijos navabai prakti\xc5\xa1kai \xc4\xafgijo nepriklauomyb\xc4\x99, nors nominaliai pripa\xc5\xbeino mogol\xc5\xb3 suverenitet\xc4\x85. Taip \xc4\xafsitvirtino pirmoji navab\xc5\xb3 dinastija Nasiri, kuri\xc4\x85 \xc4\xafk\xc5\xabr\xc4\x97 ind\xc5\xb3 kilm\xc4\x97s musulmonas Murshid Quli Jafar Khan._NEWLINE_1740 m. nu\xc5\xbeud\xc5\xbeius Mur\xc5\xa1ido an\xc5\xabk\xc4\x85, \xc4\xafsitvirtino Af\xc5\xa1ar\xc5\xb3 dinastija. Per XVIII a. Brit\xc5\xb3 imperija ir kitos Europos kolonijin\xc4\x97s imperijos siek\xc4\x97 \xc4\xafsigal\xc4\x97ti regione, kurdamos savo kolonijas. 1757 m. \xc4\xafvykus Plas\xc4\x97jaus m\xc5\xab\xc5\xa1iui tarp Bengalijos navabo Sirad\xc5\xbe ud-Daul ir brit\xc5\xb3, pirmasis buvo u\xc5\xbemu\xc5\xa1tas, at\xc4\x97jo \xc4\xaf vald\xc5\xbei\xc4\x85 britams palanki Nad\xc5\xbeafi dinastija, o Bengalijos politik\xc4\x85 \xc4\x97m\xc4\x97 visi\xc5\xa1kai kontroliuoti Brit\xc5\xb3 imperija._NEWLINE_1771 m. navabai nebeteko visos realios vald\xc5\xbeios, ir \xc4\x8dia \xc4\x97m\xc4\x97 reziduoti brit\xc5\xb3 vietininkai, padar\xc4\x99 svarbiausiu Bengalijos miestu Kalkut\xc4\x85. 1793 m. i\xc5\xa1 j\xc5\xb3 atimtas postas, ir navabo titulas tapo tik nominalus. 1880 m. Mansur Ali Khan buvo priverstas atsisakyti ir \xc5\xa1io nominalaus titulo, ta\xc4\x8diau jo \xc4\xafp\xc4\x97diniai i\xc5\xa1laik\xc4\x97 titul\xc4\x85 Mur\xc5\xa1idabado navabai iki pat 1969 m., kol dinastija pasibaig\xc4\x97 galutinai.'